השמיניה (סדרת טלוויזיה)
הדמויות > השמיניה (התשיעיה) המקורית

יונתן (ניני) דביר (רביד כהן, רן בוקסנבאום - יונתן / ידידיה ויטל - ניני): בנם של עמוס ולילי, אחיה התאום של איה וקטן ממנה ב-2 דקות (עובדה שהיא מרבה להזכיר). כשהיה בן 3 הוא ואחותו ניצלו על ידי רוברטו משריפה בעקבות הניסוי שנכשל. בנה החורג של דגנית. אחיהם למחצה של תמר וירון. אחיו החורג של בן-בן, והיה חברו הטוב ביותר כשעוד היה בן 10. בתחילת הסדרה היה בן 10 ושמו היה יונתן, אך בזכות מכונת הטורבו טיים שאביו בנה הוא גדל והפך לנער בן 15 בשם ניני. בחור רגיש, עדין נפש וילדותי עם לב רחב, חשיבה אסטרטגית גבוהה וכישורים מרהיבים בשחמט. מתגלה שיש לו גלי למדא גנטיים (בנוסף לאחותו איה ולניצן). בתחילת עונה 1 היה לו ביטחון עצמי נמוך ויריבות עם אדם, אך לאחר שניצח אותו בשחמט, אדם התנצל בפניו. בהמשך מכשיר ה-LSR שלו כביכול התקלקל, אך אבנר חשב שאין לו פעילות של למדא לעומת שאר חברי השמיניה, מה שגרם לו להוציא אותו מהפרויקט. חברי השמיניה מרדו נגד אבנר במטרה שהוא יחזור, וכשגילו שהמכשיר מזויף הוא חזר לפרויקט. בהמשך הוא ורוני התקרבו והפכו לבני זוג לאחר שהיא נפרדה מאילן, אך נפרד ממנה קצת לפני שהוא מגלה לה את גילו האמיתי. הוא ורותם היחידים שהאמינו שאבנר לא אשם בנוגע לווירוס. כשדדי גילה לו שהוא האבא שלו הוא לא האמין לו בהתחלה, אך ברגע שדדי התחיל לשיר את הביטלס, הוא ואחותו באו וחיבקו אותו. לקראת סיום העונה הוא ואיה גילו לשאר חברי השמיניה שהם בני 10. בסוף העונה הוא חזר לגיל 10 וללמוד בכיתה ה'1 לאחר סגירת הפרויקט בבית הספר והתאחד מחדש עם בן-בן ורותם. בתחילת עונה 2 הוא הרגיש לא שייך בתור בן 10 והחליט לחזור לגיל 15. בהמשך העונה כאשר איה נעדרה ונחשבה למתה, הוא היה היחיד שהאמין שהיא חיה. בהתחלה אף אחד לא האמין לו ותמר (הפסיכולוגית) ניסתה לעזור לו להשלים עם העובדה שאחותו מתה, אך למרות הניסיונות הם גילו שהוא צדק כל הזמן. לאחר שנתפס בידי כת ״סקורפיו״ והתחבק עם אחותו, חברי הכת לקחו את שניהם ועמדו לשאוב מהם למדא, אך ניצלו על ידי הוריהם וחברי השמיניה. בסוף העונה הוא ורוני חזרו להיות בני זוג. בעונה 3 הוא הצטרף עם חברי השמיניה למועצה. בהמשך הוא נחטף על ידי יוליוס ודניאל על מנת לשתול את דניאל ככפילו של ניני וכדי להשתמש באנרגיית הלמדא שלו בשביל להשתיל בגופו את גן הקריפטון. הוא ברח מהמעבדה ויוליוס מחליט לשחרר אותו מכיוון שגן הקריפטון לא הצליח להיקלט טוב בגופו והוא לא היה צריך אותו יותר. אחר כך הוא נלחם עם דניאל שהתחזה אליו ושפך עליו חומצה גופריתית. לאחר הגילוי שדניאל התחזה לו ושרוני שוחררה מהכלא, הוא ורוני חזרו להיות זוג לקראת סוף העונה ושניהם נפגשו פעם אחרונה לפני מחיקת הזיכרון. לאחר מחיקת הזיכרון הוא ואיה הולכים ביחד לבית ספר, וחולפים ליד אדם, כאשר הוא לא מזהה אותו כלל. בעונה 4 עובד כמלצר, הוא לא האמין שהוא היה פעם בשמיניה והתנגד למה שאבנר אמר באוזניה, אך הוא עוזר לחברי השמיניה לאמן את השישיה החדשה. חוזר להיות בן הזוג של רוני בסוף העונה החמישית.
מאיה (איה) דביר (ענבר כהן, נועה מושקוביץ' - מאיה / הילי ילון - איה): בתם של לילי ועמוס, רגשנית ועקשנית מאוד, אחותו התאומה של ניני וגדולה ממנו ב-2 דקות (עובדה שהיא מרבה להזכיר). כשהייתה בת 3 היא ואחיה ניצלו על ידי רוברטו משריפה בעקבות הניסוי שנכשל. הייתה חברה הכי טובה של רותם כשעוד הייתה בת 10. בתחילת הסדרה הייתה בת 10 ושמה היה מאיה, וכמו אחיה היא נכנסה למכונת הטורבו טיים שאביה בנה והיא גדלה והפכה לנערה בת 15 בשם איה. בתה החורגת של דגנית. אחותם למחצה של תמר וירון. אחותו החורגת של בן-בן. בחורה חכמה ובעלת זיכרון מעולה, אוהבת לקרוא ספרים. מתגלה שיש לה גלי למדא גנטיים (בנוסף לאחיה ניני ולניצן). במהלך עונה 1 הפכה לבת הזוג של אדם, אך לאחר שהיא מגלה לו שהיא מאיה בת ה-10, הוא נפרד ממנה וחזר לנטשה. כשדדי גילה לה שהוא האבא שלה היא לא האמינה לו בהתחלה, אך ברגע שדדי התחיל לשיר את הביטלס, היא ואחיה באו וחיבקו אותו. לקראת סיום העונה היא וניני גילו לשאר חברי השמיניה שהם בני 10. דדי תכנן במקור שהיא תחזור לגיל 10 ביחד עם ניני ותחזור ללמוד בכיתה ה'1, אך בסוף העונה היא חזרה להיות בת הזוג של אדם בכך שהוא שכנע אותה להישאר בת 15. לאחר סגירת הפרויקט בבית הספר היא מצטרפת לאדם ונטשה ששובצו באחת מהכיתות בשכבה ט'. בעונה 2 עלתה על מטוס שהתרסק בים. מרבית העונה הייתה נחשבת למתה עד שהתגלה כי נחטפה על ידי כת בשם "סקורפיו" אשר הייתה אחראית להורדתה מהמטוס ולכליאתה במתחם סגור במדבר למשך חודשיים. לאחר כחודשיים במדבר, היא הצליחה לברוח ממקום כליאתה אך הגיעה ללא ידיעתה למקדש של הכת, וכתוצאה מכך נכלאת בשנית, הפעם במקדש. משפחתה וחבריה נלקחו גם הם למקדש, שם נפגשו עמה לראשונה מאז שנעדרה וגילו כי היא בחיים. לאחר שהתחבקה עם אחיה, שניהם נלקחים על ידי חברי הכת ועמדו לשאוב מהם למדא, אך הוריהם וחברי השמיניה הצילו אותם והצליחו להשתלט על חברי הכת, עד להגעת כוחות המשטרה למקדש. לאחר שחרורה מהמקדש, היא חזרה לביתה והתאחדה עם משפחתה. בנוסף היא נפרדה מאדם לאחר שהבינה שהוא וניצן בני זוג, ושהוא חשב שהיא מתה. בעונה 3, בעקבות אירוע החטיפה, היא מתרחקת מהשמיניה ונשארה בבית לעזור לדגנית עם ההיריון ולא הצטרפה למועצה. בהמשך העונה היא חשדה ברופא של דגנית (יוליוס) שהוא מסתיר משהו, ובסוף מגלה את תוכניותיו האמיתיות. אחר כך היא חשדה בניני שמשהו לא בסדר אצלו, ואז גילתה שדניאל התחזה לניני. לקראת סיום העונה בעקבות הפרידה של אדם וניצן, היא מתחילה להתקרב שוב לאדם, אך היא תפסה אותו מתנשק עם פזית. בסוף העונה היא ואדם חזרו להיות ביחד ושניהם נפגשו פעם אחרונה לפני מחיקת הזיכרון. לאחר מחיקת הזיכרון היא וניני הולכים ביחד לבית ספר, וחולפים ליד אדם, כאשר היא לא מזהה אותו כלל למרות שכאשר הסתכלה עליו, נראה כאילו היא מכירה אותו. בעונה 4 היא מגבשת את חברי השמיניה הוותיקה לאמן את השישיה החדשה.
נטשה סגוביה (עדי הימלבלוי): מומחית באומנות וציירת מחוננת. שקטה וביישנית. בת דודה של לינה. הייתה בת זוגו של אדם לפני תחילת הסדרה. חברתה הטובה של רוני. דורי היה מאוהב בה וניסה לחזר אחריה עד שהתוודה בפניה על אהבתו אליה. בסצנה שנמחקה היא ודורי מתנשקים והופכים לזוג, אך בסופו של דבר הם נשארים חברים טובים. באמצע עונה 1 היא ואדם חזרו להיות זוג לאחר שהוא נפרד מאיה כשגילתה לו שהיא בת 10, אך היא הבינה כי שניהם לא מתאימים וכי הוא עדיין אוהב את איה. בסוף עונה 1 איה וניני גילו לה ולשאר חברי השמיניה שהם בני 10. לאחר סגירת הפרויקט בבית הספר היא שובצה עם אדם (ובהמשך גם איה מצטרפת אליהם) באחת מהכיתות בשכבה ט'. בעונה 2 הכירה את דניאל ויצאה איתו, אבל אז היא ורוני נפרדות ממנו לאחר שגילו כי הוא שיחק בשתיהן. היא הופנטה על ידי לינה כדי לצרף אותה לכת "סקורפיו", אך חבריה הצליחו להוציא אותה מההיפנוזה. בעונה 3 היא הצטרפה עם חברי השמיניה למועצה. בהמשך מתגלה כי יוליוס שתל בה את גלי הלמדא כאשר עוד הייתה עוברית בבטן של אמה במוסקבה. היא הופללה על ידי דניאל בחשד שהיא רצחה את יואל, וכשהוא התחזה לניני היא נישקה אותו מפני שחשבה שהוא ניני. היא הצילה את עמרי לאחר שספג כדור כשדניאל ניסה לרצוח אותו, ולאחר מכן היא וניצן טיפלו בפציעתו בבית של רוני. בהמשך העונה היא ועמרי התאהבו והפכו לזוג לאחר שהוא השלים עם מותה של נועה, ובסוף העונה שניהם נפגשו פעם אחרונה לפני מחיקת הזיכרון. לאחר מחיקת הזיכרון היא מכירה בחור חדש בבית ספר ולא שמה לב למיקה שהלכה מאחוריה, בזמן שעמרי ודפי מסתכלים עליה מבחוץ. שלושתם הולכים במסדרון מבלי לשים לב אחת לשנייה ליד הלוקרים ששם נמצאו בן-בן ודריה. בעונה 4 עובדת כמורה לאומנות בבית הספר. עוזרת לאמן את השישיה החדשה ביחד עם חברי השמיניה הוותיקה. הכירה את עמרי והתאהבה בו מחדש. בסוף העונה החמישית, היא הרגה בטעות את עמרי לאחר שחשבה שהוא דורי. ירתה בדורי בסוף הסדרה כנקמה על מות עמרי.
רוני מלכי (דון לני גבאי): מתמטיקאית מחוננת. אחותה הקטנה של אלינור. חברתה הטובה של נטשה. בעונה 1 יצאה עם אילן, אך הוא נפרד ממנה כשהוא גילה שהיא בת 15 ונהיה בן זוגה של אחותה. היא מתקרבת לניני ונהיית בת הזוג שלו, אך בסוף עונה 1 הוא נפרד ממנה כשסיפר לה שהוא בן 10. לאחר סגירת הפרויקט בבית הספר היא שובצה עם דורי באחת מהכיתות בשכבה ט'. בעונה 2 הכירה את דניאל והם הפכו לבני זוג, אולם היא נפרדת ממנו לאחר שגילתה כי הוא שיחק בה ובנטשה. בסוף העונה היא חוזרת להיות בת זוגו של ניני. בנוסף ניצן עברה לגור בביתה לאחר שאיה חזרה, ושאחותה טסה ללונדון עם אילן. בעונה 3 היא הצטרפה עם חברי השמיניה למועצה. בהמשך מתגלה כי יוליוס שתל בה את גלי הלמדא כאשר עוד הייתה עוברית בבטן של אמה. היא הופללה על ידי דניאל ברצח יואל ונחשדה בכך שגנבה את הקוף הלבן במהלך המבצע באיסטנבול, ובעקבות כך נכנסה לכלא. דניאל כביכול נפרד ממנה כשהיא חשבה שמדובר בניני, ולאחר הגילוי שהוא התחזה לניני היא שוחררה מהכלא ומעכלת את מה שקרה לה. אלי ניסתה לשכנע אותה לטוס איתה ללונדון, אך זה לא התממש. בסוף העונה היא וניני חזרו להיות בני זוג ושניהם נפגשו פעם אחרונה לפני מחיקת הזיכרון. לאחר מחיקת הזיכרון היא מסתכלת על רשימת התלמידים שהתקבלו למגמה וביניהם גם היא, ולא זכרה את דורי שחלף על פניה במסדרון. בעונה 4 הפכה לעורכת דין. היא הראתה התנגדות קשה לאימון השישיה, אך בסופו של דבר היא הצטרפה אליהם. מתאהבת בניני מחדש, ובסוף העונה החמישית חוזרת להיות בת הזוג שלו.
דורי פיינגולד (דני לשמן): בחור שנון וחכם בעל ראיית מרחבים וצורות. אוהד את הפועל תל אביב. חולה סוכרת. בעונה 1 התאהב בנטשה לאחר שהיא נפרדה מאדם, וחיזר אחריה כדי לזכות באהבתה אליו. בסצנה שנמחקה הוא ונטשה מתנשקים והופכים לזוג אך בסופו של דבר הם נשארים חברים טובים. בפרקים 11–12 של העונה, הוא התמוטט בעקבות כך ששכח לקחת את התרופה שלו שתאזן את רמת הסוכר בדם וחברי השמיניה נתנו לו חטיף שוקולד שהציל אותו. בסוף עונה 1 איה וניני גילו לו ולשאר חברי השמיניה שהם בני 10. לאחר סגירת הפרויקט בבית הספר הוא שובץ עם רוני באחת מהכיתות בשכבה ט'. בעונה 2 הוא פגש את ניצן, התאהב בה והשניים הפכו לזוג לזמן קצר, ואז הוא נפרד ממנה כשחשב שהיא בגדה בו עם אדם, שבהמשך מסתבר כי אדם וניצן התאהבו באמת. בעונה 3 הוא הצטרף עם חברי השמיניה למועצה. בהמשך מתגלה כי יוליוס שתל בו את גלי הלמדא כאשר עוד היה עובר בבטן של אמו. לאחר שאדם וניצן נפרדו וניצן עברה את הניתוח בשביל להציל את דגנית והתינוקות, הוא וניצן חזרו להיות ביחד, ובסוף העונה שניהם נפגשו פעם אחרונה לפני מחיקת הזיכרון. לאחר מחיקת הזיכרון הוא עובר במסדרון בית הספר וחלף על פני רוני שלא זכר אותה. בעונה 4 הופך לרופא. עזר לאמן את השישיה החדשה ביחד עם חברי השמיניה הוותיקה. גויס במקום ניצן לעזור לאבשלום בתחילת העונה החמישית, ולכן גם מצטרף למועצה כדי לשאוב למדא מהשישיה. נהיה מפלצת למדא, מעט כמו דניאל אך יותר חזק ממנו, כיוון שקיבל את כוחות העל של השישיה. הרג את אבשלום. ניסה, בדומה לדניאל, לשאוב למדא מכל השישיה כדי להרוג אותם, אבל השמיניה החדשה (השישיה יחד עם תמר וירון) הצליחו להעביר את האנרגיה כלפיו. הוא ניסה לירות בהם אבל נורה על ידי נטשה כנקמה על מות עמרי ומת.
אדם הלוי (מיכאל אלוני) (עונות 1–3): בנם הבכור של אבנר וירדנה, ואחיה הגדול של רותם. מומחה בשפות, שחצן ויהיר. היה בן הזוג של נטשה לפני תחילת הסדרה. בעונה 1 היה ביריבות עם ניני, אך לאחר שהוא ניצח אותו בשחמט, הוא בא והתנצל בפניו. בהמשך הפך לבן זוגה של איה, אבל נפרד ממנה כשגילה שהיא בת 10 ושהיא בעצם מאיה דביר. הוא חזר לנטשה באמצע עונה 1, אך שניהם הבינו שהם לא מתאימים כלל וכי הוא עדיין אוהב את איה. הוא נחטף ביחד עם דגנית כבני ערובה על ידי לילי שכיוונה עליהם אקדח ובהמשך ניצלו. בסוף העונה חזר להיות בן הזוג של איה בכך ששכנע אותה להישאר בת 15. לאחר סגירת הפרויקט בבית הספר הוא שובץ עם נטשה (ובהמשך גם איה מצטרפת אליהם) באחת מהכיתות בשכבה ט'. בעונה 2, לאחר שאיה נחשבה כמתה, הוא ומיקה מתקרבים, אך לאחר שהיא חזרה לזרועותיו של אבי, הוא הכיר את ניצן והשניים הפכו לזוג לאחר שדורי נפרד ממנה כשחשב שהיא בגדה בו לטובת אדם. כשאיה חזרה, הוא הופתע לראותה בחיים, אך מכיוון שחשב שהיא מתה ושהתאהב בניצן היא נפרדה ממנו. בעונה 3 הוא הצטרף עם חברי השמיניה למועצה. בהמשך מתגלה כי יוליוס שתל בו את גלי הלמדא כאשר עוד היה עובר בבטן של אמו. לקראת סוף עונה 3 ניצן נפרדת ממנו לאחר שהבינה כי הוא עדיין אוהב את איה, אך בהמשך פזית מתאהבת בו ונישקה אותו, ואיה תפסה אותם מתנשקים. בסוף העונה הוא חזר להיות בן זוגה של איה ושניהם נפגשו פעם אחרונה לפני מחיקת הזיכרון. לאחר מחיקת הזיכרון הוא יוצא מכיתה שבבית ספר ויורד במדרגות, וחולף על פני איה וניני שלא מזהים אותו כלל, והוא מסתכל על איה כאילו שהוא זוכר אותה. בספר ״השמיניה - לא נפגשנו מעולם״ מגלים כי הוא היחידי שלא מחקו לו את הזיכרון, והוא נרצח על ידי ניצן לפני אירועי העונה הרביעית.
מיקה שקד (שירה וילנסקי): מוזיקאית מחוננת. בתם של ליאורה ודורון שקד. מצחיקה, צינית ומרדנית. בתחילת עונה 1 היא והוריה הזמינו את אבי לגור בביתם בחדר משלו, ובעקבות כך נהיית בת זוגו של אבי. בנוסף היא, ליאורה ואבי ארגנו מסיבה לכבוד יום הולדתו. היא ואבי חשדו בדורון שהוא מנהל רומן עם אלי (אחותה של רוני), מה שאחר כך מסתבר כי האירוע לא באמת קרה. בסוף עונה 1 איה וניני גילו לה ולשאר חברי השמיניה שהם בני 10. לאחר סגירת הפרויקט בבית הספר היא שובצה עם אבי באחת מהכיתות בשכבה ט'. בעונה 2 היא נפרדה מאבי והתקרבה לאדם מכיוון שאבי שכח ממנה והתעסק יותר במחשב שלו, ובהמשך העונה היא חזרה לאבי אחרי שהבין את הטעות שעשה. בעונה 3 היא ואבי נפרדו שוב לאחר שגילתה שהוא בקשר עם צ'כוב. היא הצטרפה עם חברי השמיניה למועצה. בהמשך מתגלה כי יוליוס שתל בה את גלי הלמדא כאשר עוד הייתה עוברית בבטן של אמה. בסוף עונה 3 היא ואבי חזרו להיות בני זוג לאחר שדפי נפרדה ממנו, ושניהם נפגשו פעם אחרונה לפני מחיקת הזיכרון. לאחר מחיקת הזיכרון היא עוברת ליד נטשה בבית ספר ולא שמה לב כלל אליה, ושתיהן (ביחד עם הבחור החדש שנטשה הכירה) הלכו יחד במסדרון של הלוקרים איפה שנמצאו בן-בן ודריה. בעונה 4 הופכת למנהלת מועדון באולינג, עוזרת לאמן את השישיה החדשה ביחד עם חברי השמיניה הוותיקה. מתאהבת שוב באבי ונהפכת לבת זוגו בסוף הסדרה.
אבי מוסקוביץ' (אבי קורניק): מומחה במחשבים. תלמיד לשעבר של צ'כוב. קשור מאוד לאמו גילה. בעונה 1 הגיע מבאר שבע שבדרום כדי למצוא לינה במרכז ובא לגור בבית של משפחת שקד בחדר משלו ובהמשך נהיה בן זוגה של מיקה. בנוסף הוא, מיקה ואמה ליאורה ארגנו מסיבה לכבוד יום הולדתו והוא הופתע לראות את אמו שבאה לבקר בבית משפחת שקד. הוא ומיקה חשדו בדורון שהוא מנהל רומן עם אלי, וכך גילה על עברה הפלילי, אך בהמשך מסתבר כי האירוע (הרומן) לא באמת קרה. בעקבות הסכסוך בין גילה וליאורה הוא עזב את בית משפחת שקד וחזר לבאר שבע, אך לאחר שחבריו מצאו פתרון להצלת המפעל של אמו הוא חזר. בסוף עונה 1 איה וניני גילו לו ולשאר חברי השמיניה שהם בני 10. לאחר סגירת הפרויקט בבית הספר הוא שובץ עם מיקה באחת מהכיתות בשכבה ט'. בעונה 2 מיקה נפרדה ממנו מכיוון שהתעסק יותר במחשב שלו, אך בהמשך הבין את הטעות שעשה והם חזרו להיות בני זוג. הוא נחטף על ידי צ’כוב, אך ניצל לאחר זמן קצר. בעונה 3 מיקה נפרדה ממנו שוב לאחר שגילתה שהוא בקשר עם צ׳כוב. הוא הצטרף עם חברי השמיניה למועצה והתמנה למפקד של השמיניה. בעקבות הפרידה שלו ממיקה הוא עבר לגור בביתו של צ'כוב, ואחר כך ניהל רומן בסתר עם דפי. בהמשך מתגלה כי יוליוס שתל בו את גלי הלמדא כאשר עוד היה עובר בבטן של אמו. בסוף העונה דפי נפרדה ממנו כשגילתה שהוא עדיין מאוהב במיקה, והוא חזר להיות בן זוגה של מיקה, ושניהם נפגשו פעם אחרונה לפני מחיקת הזיכרון. לאחר מחיקת הזיכרון הוא לא שם לב לניצן שחלפה על פניו בזמן שהמתין בתחנת האוטובוס, ואז הוא נסע באוטובוס בחזרה לבאר שבע, וצ’כוב הסתכל עליו מרחוק. בעונה 4 נהפך למיליונר. עוזר לאמן את השישיה החדשה עם חברי השמיניה הוותיקה. מתאהב שוב במיקה ונהפך לבן זוגה בסוף הסדרה.
ניצן רומנו/ברגר (לימור אטיאס בשן) (עונות 2–5): הועברה בבתים של משפחות מאמצות וסירבה להישאר. הייתה פושעת וחייה רוב הזמן ברחוב לפני עונה 2. מומחית באמנויות לחימה והגנה עצמית. בתחילת העונה השנייה גנבה לדגנית את התיק ולאחר מכן הוזמנה לבית משפחת דביר תחת חסותה של דגנית ועברה לגור בחדר של איה בזמן שאיה הייתה במדבר. היא הפכה לבת זוגו של דורי לזמן קצר והוא נפרד ממנה כשחשב שהיא בגדה בו לטובת אדם ובהמשך היא אכן הפכה לבת זוגו של אדם לאחר שהוא השלים עם מותה של איה. אחר כך מתגלה שיש לה למדא ואצלה זה גנטי (בנוסף לאיה וניני), ובעקבות כך הפכה רשמית לחלק מהשמיניה. היא הרגה את מולי כאשר זרקה עליו סכין. בסוף העונה היא עברה לגור אצל רוני לאחר שאיה חזרה לביתה, ושאחותה של רוני, אלי, טסה ללונדון עם בן זוגה אילן. בתחילת עונה 3 היא הצטרפה עם חברי השמיניה למועצה. היא טיפלה בפציעה של עמרי ביחד עם נטשה בביתה של רוני. אביה מתגלה כיוליוס ברגר לקראת סוף עונה 3. היא הצילה את דגנית והתינוקות מהווירוס שאביה שתל בתוכה כשהיא תרמה חלק מהכבד שלה שהכיל את הנוגדן לווירוס וכמעט מתה. היא נפרדה מאדם לאחר שהבינה שהוא עדיין אוהב את איה וחזרה להיות בת זוגו של דורי, ושניהם נפגשו פעם אחרונה לפני מחיקת הזיכרון. לאחר מחיקת הזיכרון, היא חלפה על פני אבי שהמתין בתחנת האוטובוס ולא זיהתה אותו, והיא חזרה לחיות ברחוב ולא זוכה ללמוד בבית ספר. בתחילת עונה 4, אבשלום מוצא אותה והופך אותה לסוכנת שלו. נחטפה על ידיהם של אבשלום ודורי אשר בוגד בה בסוף, והיא חוזרת לצד של הטובים.